Tutkijoiden mukaan olmi eli sokea salamanteri löydettiin samasta paikasta yli seitsemän vuoden ajan.

Tutkijat ovat löytäneet Bosnia-Hertsegovinassa sijaitsevasta luolasta olmin, joka pysyi paikoillaan 2569 päivää eli yli seitsemän vuotta, Independent uutisoi.

Olmit ovat sokeita salamantereita, jotka elävät Balkanilla maanalaisissa vesistöissä ja järvissä. Tutkijoiden mukaan yleensä aiemmin tutkimusten kohteina olleet olmit ovat olleet vankeudessa kasvaneita tai kiinniotettuja. Nyt olmeja haluttiin kuitenkin tutkia niiden luonnollisessa elinympäristössä.

Tämä olmi elää Zagrebn eläintarhassa.­

Tutkijat päätyivät seuraamaan Vruljak 1 -nimisessä luolassa eläviä otuksia kahdeksan vuoden ajan.

Kävi ilmi, että kovin vauhdikasta elämää olmit eivät vietä. Sen sijaan ne viettävät elämänsä pitkälti samassa paikassa: tutkijoiden mukaan luolassa havaitut yksilöt liikkuivat pääsääntöisesti yhteensä alle 10 metriä.

– Ne vain oleskelevat, tekemättä juuri mitään, kuvaili tutkija Gergely Balázs unkarilaisesta Eötvös Lorándin yliopistosta New Scientistille.

Tutkijat sanovat, etteivät voi esittää vahvoja argumentteja olmien liikkumattomuuden puolesta tai sitä vastaan. Liikkumattomuutta voivat kuitenkin selittää useat tekijät.

– Voimme vain spekuloida, että eläimet, jotka syövät hyvin vähän (ja sen seurauksena eivät ole alttiita nälkiintymiselle), lisääntyvät satunnaisesti (naaraat lisääntyvät keskimäärin kerran 12,5 vuodessa) ja elävät vuosisadan, ovat hyvin säästäväisiä energian suhteen ja rajoittavat liikkumistaan minimiin, tutkijat kirjoittavat.